Melestradurezh : krouet e voe kumun Roz-Sant-Andrev diwar un drev eus parrez Serent e 1790. Gant al lezenn eus an 23 a viz Eost 1790 e voe lakaet e kanton Serent ; e Bann Ploermael e oa. Diskaret e voe Kanton Serent gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e voe Roz-Sant-Andrev en Arondisamant Ploermael e 1800 hag e Kanton Malastred e 1801.